Papersnake/gushiwen huggingface dataset:
留示逯云甫秀才 其一
汪梦斗（宋代）

万里舟车要觅诗，衰年忍负始来时。未成班氏两京赋，仅见韩来一片碑。

归信正须传雁帛，秋风不为忆莼丝。今朝再渡桑乾水，月朗风清谁系思。
幽窗
陈与义（宋代）

贫士工用短，壮夫溺於诗。
破壁为幽窗，我笔还得持。
高鸟度遗影，风扉语移时。
迨我休暇日，与物聊同嬉。
古来贤哲人，畎亩策安危。
一行或大谬，半隐良亦痴。
寄言山中友，即岁以为期。
早起偶成
文天祥（宋代）

江山如有意，天地可无秋。
夜月冯驩铗，西风王粲楼。
露蛩令我喜，烟草为谁愁。
且醉杯中物，相看尚黑头。
陈郡丞游南岩均庆寺用韵
邓良佐（明代）

曾事探奇礼佛齐，振衣如黛列峰排。洞开一线通青汉，乳结千年滴翠崖。

风静磬声沉竹院，日移幡影落松阶。尘心快听观生语，欲泛津梁恐未涯。
新荷叶
郑斗焕（宋代）

乳鸭池塘，晴波漾绿鳞鳞。宿藕根香，夏来生意还新。蚨钱小、钿花贴翠，相间萍星。一番雨过，一番暗展圆青。

鱼戏龟游，看来犹未胜情。因忆年时，垂钓曾约轻盈。玉人何处，关情是、半卷芳心。帘风一棹，鸳鸯催起歌声。
送王晋予孝廉
成鹫（清代）

珠崖南望天水连，四州十县凌苍烟。山川云物钟南偏，地灵人杰佳气骈。

丘公海公相后先，千秋事业垂丹铅。定安宗伯称比肩，文章道德无轾轩。

后来继起多象贤，风流儒雅何翩翩。君家奕世科名联，趋庭家学推渊源。

雄才挺出牛女躔，读书万卷超言诠。藻思逸韵如涌泉，弱毫跃跃多所宣。

文成万选誇青钱，一朝姓字人争传。金鞍白马跨锦鞯，鹿鸣宴罢先著鞭。

朝辞五岭暮幽燕，看花直到金台边。倾城祖饯车骈阗，骊歌唱彻还管弦。

天风吹上孝廉船，珠江日出锦帆悬。道旁观者争垂涎，男儿得志非偶然。

旧游老我山中禅，相逢车笠私相怜。海上白鸥曾往旋，升沉回首成天渊。

行矣努力勿复言，长安大道直如弦。上林花发春正妍，故山容我高枕眠。

大鹏奋翼摩苍天，鹪鹩一枝聊自全。故人许我来埽门，旧社重游还有缘。

多异山中茅数椽，期君过桥看种莲。
代飞来双白鹄
苏去疾（清代）

四鸟生商山，羽翼日已齐。衔羽复接翼，啾啾何凄凄。

问鸟何所规，称我黄口时，四体少羽毛，待哺常声悲。

中道痛失哺，八翼共因依。朝拾覆车粟，暮还空城栖。

跄跄蓬蒿居，性命宜无违。子有山海志，安能久卑栖。

风雨一交际，东西南北飞。我欲随汝去，一身悲斧斯。

劝汝依藩篱，忧汝寒与饥。交颈长太息，泪落空复为。

回顾世间人，和乐真不支。
贺广东漕使黄郎中生朝
曾丰（宋代）

紫石仙翁骨道清，丹成往往步步轻。
黄石仙翁道眼明，书成往往字字精。
丹成书成俱是实，犹堕于偏非至道。
二者兼之白石□，先生渠谓天草草。
天皇案前黄老君，辍与人皇为老臣。
老郎老君之后身，收拾乾坤平月春。
春吾身外春吾民，四民无一不春者。
与士为春颂风雅，书于白石其上苴。
白石肉飞不尸假，弟功书在丹之下。
辞世偈
释法照（宋代）

佛寿八十，我多九年。
虚空掇转，大用现前。
稠桑坡车覆
王禹偁（宋代）

称桑坡险忽摧车，悔戴儒冠出敝庐。
已被文章相错误，谪官犹载一车书。
将到荆南先寄胡判官
赵抃（宋代）

出京曾说会江陵，期在初春恐未能。君骑骎骎我帆便，果来同看上元灯。
重过卧佛碧云二寺
陈宝琛（清代）

香山兰若似年时，零落行宫总益悲。间说六飞曾一幸，君王终惜露台赀。
仲邦惠菊花诗以戏之
谢逸（宋代）

重九登高折未残，霜蕤犹带晚香寒。莫嫌烂熳开何益，秀色侵人若可餐。
暮春山行二首 其一
周昌龄（明代）

洞壑回千叠，行行兴不穷。云添短鬓白，花映老颜红。

峭壁稀人到，仙源有路通。飘飖更深入，始觉脱樊笼。
乞笔
曾几（宋代）

市上无佳笔，营求亦已劳。
护持空雪竹，束缚欠霜毫。
此物藏三穴，须公拔一毛。
不堪髯主簿，取用价能高。
答太原从军杨员外送别
马戴（唐代）

君将海月珮，赠之光我行。见知言不浅，怀报意非轻。

反照临岐思，中年未达情。河梁人送别，秋汉雁相鸣。

衰柳摇边吹，寒云冒古城。西游还献赋，应许托平生。
萱草
李咸用（唐代）

芳草比君子，诗人情有由。只应怜雅态，未必解忘忧。

积雨莎庭小，微风藓砌幽。莫言开太晚，犹胜菊花秋。
寄益阳武灌明府
杜荀鹤（唐代）

县称诗人理，无嫌日寂寥。溪山入城郭，户口半渔樵。

月满弹琴夜，花香漉酒朝。相思不相见，烟水路迢迢。
诗
张怀瓘（唐代）

向展右背，长伸左足。峻角一支，潜虚半腹。已放则留，无垂不缩。

分若抵背，合还并目。似侧映斜，似斜附曲。覃精一字，工归自得。

盈虚统视联行，妙在相承起伏。
王希武通判挽词二首 其二
范成大（宋代）

事契从先世，姻联亦近亲。遽为重壤去，凄断十年邻。

物理真飘忽，家声正隐辚。门阑可三戟，何止驷车云。
送淡公 其十
孟郊（唐代）

乡在越镜中，分明见归心。镜芳步步绿，镜水日日深。

异刹碧天上，古香清桂岑。朗约徒在昔，章句忽盈今。

幸因西飞叶，书作东风吟。落我病枕上，慰此浮恨侵。
赠友七首 其三 唐景星
陈熙治（清代）

忆昔初入都，有客衣冠随。吾师为我言，汝当师视之。

暇日通一刺，饫我言如饴。不怨别君速，徒嗟识君迟。
贺新郎 过废园
万锦雯（清代）

四壁堆荒瓦。是当年、遗基剩址，凌云之厦。一自风流销散后，无凌诗坛酒社。

但景物、依然潇洒。短白长红新刺眼，问野花、烂熳谁栽者。

人不到，自开谢。唾壶敲缺悲歌罢。叹人间、繁华能几，真如传舍。

多少王侯罗第宅，尽入渔樵闲话。算只有、青山非借。

我欲支颐看爽气，又日之久，夕矣牛羊下。空徙倚，意难写。
读《史记》四十首 其三十四 灌氏族
张晋（清代）

颍水清，灌氏宁，颍水浊，灌氏族。君不见，魏其失势武安贵，世事人情真可嘅。

侯门冷落宾客稀，独有灌夫不相背。将军使酒犹如故，酒酣那计丞相怒。

奋然独骂临汝侯，座上齐引去。籍福按项不肯谢，麾骑缚夫置传舍。

东朝廷辩众不同，贵人岂比老秃翁？势不足，灌氏族，蜚语上闻婴亦戮。

侯之得失自我耳，宁忍仲儒独先死。君不见，前朝曾受淮南金，武安若在亦族矣。
九日会连云楼分韵得落字
林景熙（宋代）

冉冉海雾深，荒荒山日薄。
登高集华裾，纵目天宇廓。
落叶悲徂年，寒英照深酌。
心醉乃文字，意行非涧壑。
缅怀斜川游，此道久寂寞。
胡为吹帽人，白道恋宾幕。
穷途谬行藏，异代悬美恶。
吾爱漉酒巾，西风不能落。
赋得集池雁诗
庾信（南北朝）

逢风时迥度，逐侣乍争飞。犹忆方塘水，今秋已复归。
次郑敬道明府八景总咏韵
陈希文（明代）

天下山水原有志，吾侪拈笔谁敢拟。补残拾剩录漏馀，难免时人私筦尔。

脚跟奔走半九州，问水寻山春复秋。到处有境因人胜，岂独此境籍儒流。

梧峰桂岫东西表，夕照晴岚何时了。宝溪石径乐渔樵，几曲沧浪归路窈。

龙津之渡晚嘈嘈，两岸归人不绝号。东埔之农春起早，一年首事肯辞劳。

龟峰古塔禅留址，燕石长亭客设醪。能令胜境谁称首，因人何事吁嗟久。

我心尚壮尤少年，未识时伍如心否。
又金国贺正旦使副到阙紫宸殿宴致语口号
周必大（宋代）

绛阙嵯峨映五云，华簪合遝会芳宸。
尽收残腊严凝气，散作新年浩荡春。
盏斝频宣恩意重，金丝徐韵乐声纯。
欲知朝野欢娱处，听取三呼万岁人。
言怀
仇远（元代）

奉溪半日到杭城，溪外青山喜送迎。
结尾临溪差易事，买山无计若为情。
和王存诚洞天长篇
叶颙（元代）

神仙姓字留丹书，神仙旧宅岩谷居。昔曾蹑险探仙迹，问我俗虑何当除。

长生妙诀诚足学，读书万卷将奚如。曩思封侯食五鼎，今愧半世成踌蹰。

顽躯七尺走尘土，多情白发劳自梳。因君赠我锦绣句，梦魂日月金芙蕖。

桃源烟水但如昨，欲寻旧路仍趑趄。焉得琼杯酌仙醑，与子共驾五色车。

碧云望断杳莫致，临川结网徒羡鱼。已办刀圭生羽翼，脱凡换骨乘天与。

长揖安期赤松去，握手大笑凭空虚。童髫绿鬓垂两耳，天风一任寒萧疏。
读高士传
张方平（宋代）

天地闭不泰，贤人隐山泽。如何尧舜代，箕颍有逸客。

消长存乎时，出处惟所适。箕子之明夷，钓筑亦潜迹。

乘桴海上游，采芝商中匿。有道盍来仪，经纶建皇极。

致君义轩庭，安民仁寿域。岂必同蚯蚓，蟠屈泥中食。
嘉则拟红衫四貌 其四 高楼对雪
徐渭（明代）

高楼一衲锦毛梭，万玉屏围红叵罗。雪里茶花侬似否，急催滕六剪银河。
安宁州温泉
汪如洋（清代）

连山袤三迤，水脉珍璧珙。洑纡或地中，沸作醴源涌。

砂泉澈如镜，矿穴浊于湩。能为春云蒸，暖意沃顶踵。

兹汤擅第一，臭味屏阘茸。澡身有神功，五体急投勇。

虽非八功德，信是妙莲种。其旁绀宇崇，松羔夜涛汹。

梦魂骊山高，挟我去秦陇。荒哉轧荦儿，绣褓六宫宠。

腥闻孰荡涤，垢腻犹积壅。岂如天南陬，神瀵山灵拥。

揭额古未闻，升庵作之俑。庶几灵台春，衫袜脱械拲。

达官供顿停，蕞尔汤沐巩。奈何槃勺微，刻画到榱栱。

缅彼饮泉风，监兹一神悚。
答太守谢牡丹
洪适（宋代）

华发归来不记春，优游学圃傲江村。已欣胜日临千骑，漫折香霞佐一尊。

对竹便当寻曲水，藏花那肯效慈恩。行厨若有真消息，奔走畦丁急扫门。
老儿挈幼小将及邓因寄君时弟 其一
彭汝砺（宋代）

莫言法法与尘尘，祇论而今见在身。婆子台山能护物，厮儿临济最疑人。

阿那含果多生叶，优钵罗花别样春。须认铁牛楼上语，一回几看一回新。
偈颂一百零二首
释绍昙（宋代）

红锦缠头舞醉身，笙歌声沸凤楼春。
百花丛里扶归去，谁道儿郎彻骨贫。
湘潭道间农家
李曾伯（宋代）

竹外流泉绕屋鸣，田头有水不忧晴。
春来岂问芳菲事，只办犁锄要早耕。
秋日村居 其三
李攀龙（明代）

秋意长西北，苕荛望里分。青含仙署雨，白动帝乡云。

屈宋终难达，巢由故不群。江湖三十载，摇落好谁闻。
呈鲁功甫
华岳（宋代）

拂面东风二月天，绿杨芳草暗平川。
花容著雨斗翻锦，春色恼人催禁烟。
灯夜虽然君有约，花时却恐我无缘。
直须得暇来相访，当约嫦娥伴醉眠。
蜗居
严永华（清代）

短短墙垣曲曲篱，蜗居小隐北山陲。入门绿雾迷三径，绕屋红山汇一池。

竹影暗摇疑凤舞，波纹圆动觉鱼嬉。笑他广夏千间想，谁及壶中日月迟。
羽林郎
严羽（宋代）

貂帽狐裘塞北妆，黄须年少羽林郎。弯弓不怕天山雪，生缚名王入建章。
西陵遇风献康乐诗 其五
谢惠连（南北朝）

临津不得济，伫楫阻风波。萧条洲渚际，气色少谐和。

西瞻兴游叹，东睇起凄歌。积愤成疢痗，无萱将如何。
初寒念边士
梁元柱（明代）

昨夜微霜著草斑，胡云吹雁断天山。几人列戍屯沙漠，何处砧声度玉关。

落日风萧笳万户，寒闺天尽月初弯。可怜挟纩新恩重，极目长缨奏凯还。
师说
章学诚（清代）

韩退之曰：“师者，所以传道授业解惑者也。”又曰：“师不必贤于弟子，弟子不必不如师。”“道之所在，师之所在也。”又曰：“巫医百工之人，不耻相师。”而因怪当时之人以相师为耻，而曾巫医百工之不如。韩氏盖为当时之敝俗而言之也，未及师之究竟也。《记》曰：“民生有三，事之如一，君、亲、师也。”此为传道言之也。授业解惑，则有差等矣。业有精粗，惑亦有大小，授且解者之为师，固然矣，然与传道有间矣。巫医百工之相师，亦不可以概视也。盖有可易之师与不可易之师，其相去也，不可同日语矣。知师之说者，其知天乎？盖人皆听命于天者也，天无声臭而俾君治之；人皆天所生也，天不物物而生而亲则生之；人皆学于天者也，天不谆谆而诲而师则教之。然则君子而思事天也，亦在谨事三者而已矣。

人失其道，则失所以为人，犹无其身，则无所以为生也。故父母生而师教，其理本无殊异。此七十子之服孔子，所以可与之死，可与之生，东西南北，不敢自有其身。非情亲也，理势不得不然也。若夫授业解惑，则有差等矣。经师授受，章句训诂；史学渊源，笔削义例；皆为道体所该。古人“书不尽言，言不尽意。”竹帛之外，别有心传，口耳转受，必明所自，不啻宗支谱系不可乱也。此则必从其人而后受，苟非其人，即己无所受也，是不可易之师也。学问专家，文章经世，其中疾徐甘苦，可以意喻，不可言传。此亦至道所寓，必从其人而后受，不从其人，即己无所受也，是不可易之师也。苟如是者，生则服勤，左右无方，没则尸祝俎豆，如七十子之于孔子可也。至于讲习经传，旨无取于别裁；斧正文辞，义未见其独立；人所共知共能，彼偶得而教我；从甲不终，不妨去而就乙；甲不我告，乙亦可询，此则不究于道，即可易之师也。虽学问文章，亦末艺耳。其所取法，无异梓人之及琢雕，红女之传吃绣，以为一日之长，拜而礼之，随行隅坐，爱敬有加可也。必欲严昭事之三而等生身之义，则责者罔，而施者亦不由衷矣。

巫医百工之师，固不得比于君子之道，然亦有说焉。技术之精，古人专业名家，亦有隐微独喻，得其人而传，非其人而不传者，是亦不可易之师，亦当生则服勤，而没则尸祝者也。古人饮食，必祭始为饮食之人，不忘本也；况成我道德术艺，而我固无从他受者乎？至于“弟子不必不如师，师不必贤于弟子”，则观所得为何如耳。所争在道，则技曲艺业之长，又何沾沾而较如不如哉？

嗟夫！师道失传久矣。有志之士，求之天下，不见不可易之师；而观于古今，中有怦怦动者，不觉冁然而笑，索焉不知涕之何从，是亦我之师也。不见其人，而于我乎隐相授受，譬则孤子见亡父于影像，虽无人告之，梦寐必将有警焉。而或者乃谓古人行事，不尽可法，不必以是为尸祝也。夫禹必祭鲧，尊所出也；兵祭蚩尤，宗创制也。若必选人而宗之，周、孔乃无遗憾矣。人子事其亲，固有论功德而祧祢以奉大父者邪？
绣川湖
赵抃（宋代）

东南山水闻之久，未省人曾说义乌。万顷波涛惊客眼，始知中有绣川湖。
行舟芦苇中
彭汝砺（宋代）

芦苇萧萧吹晚风，画船长在雨声中。浮生厌足江湖味，好在溪边旧钓筒。
捣练子 秋夜
项兰贞（明代）

新雁唳，叶纷飞。砧杵声催露湿衣。独坐空庭更漏永，一天明月散清辉。
馀兴
刘辰翁（宋代）

江国迟归二十年，十年两系峡江船。身如梅子半晴雨，路入柳江相后先。

堠短堠长春系马，江南江北夜闻鹃。人生老大空无用，寄语群儿早着鞭。
中元日午
杨万里（宋代）

雨馀赤日尚如炊，亭午青阴不肯移。蜂过无花绝粮道，蚁行有水遏归师。

今朝道是中元节，天气过于初伏时。小圃追凉还得热，焚香清坐读唐诗。
颂古四十五首
释慧远（宋代）

饶君舌拄梵天，我也令行一半。
赵州头戴草鞵，也是新繁轹鑽。
咏史下·姜维
陈普（宋代）

国小民劳事已非，城狐不斩愈危机。
却屯已可擒锺会，邓艾无翎独解飞。
赠红鸦
释函可（明代）

雪里惊看花独开，燕支山上晓飞回。莫怜幽谷寒无柰，为带春光一点来。
寄时天彝
刘黻（宋代）

亭亭万木林，古柏集新翠。
凌厉雪与霜，不凋自天粹。
清庙嗟欲颓，谁堪栋梁器。
之材百世珍，造物巧相遗。
予抱忧国心，相逢喜忘寐。
浣溪沙·浅画香膏拂紫绵
陈克（宋代）

浅画香膏拂紫绵。牡丹花重翠云偏。手挼梅子并郎肩。
病起心情终是怯，困来模样不禁怜。旋移针线小窗前。
登山望海四首 其一
张耒（宋代）

江阔风烟易晚，山高草木先秋。独倚阑干尽日，此身与世悠悠。
和聂之美重游东郡二首
司马光（宋代）

跃马津亭未几何，宦游容易十年过。
飘摇空似随流梗，寂寞犹年挂壁梭。
西岭应余当日翠，南湖真减几分波。
输君尚得飞征盖，重向春园听旧哥。
与刘伯宗绝交诗
朱穆（两汉）

北山有鸱，不洁其翼。
飞不正向，寝不定息。
饥则木揽，饱则泥伏。
饕餮贪污，臭腐是食。
填肠满嗉，嗜欲无极。
长鸣呼凤，谓凤无德。
凤之所趋，与子异域。
永从此诀，各自努力。
古意
鲍溶（唐代）

重锦化为泥，翦刀误人事。夜裁远道书，翦破相思字。

妾心不自信，远道终难寄。客心固多疑，肯信非人意。

万里不言远，归书长相次。可即由此书，空房□忌讳。
挽叔祖户部侍郎诗四首 其四
张镃（宋代）

内典存心久，家居戒行僧。同尘聊且尔，著相亦何曾。

脱却当来裤，传将不尽灯。欲知归甚处，一月万波澄。
戊寅老人生旦
陈文蔚（宋代）

吾家本是田家子，其先世世居田里。儿因逐食浪飘蓬，欲归无田供甘旨。

吾翁亦能甘淡薄，日夕饭疏而饮水。浑然质朴古人风，固应自有长生理。

筋骸虽老自康健，聪明少壮犹难比。了无机械足怡神，不生嗜好彊精髓。

人间可慕是荣华，人间可羡为豪侈。荣华有似庭下花，芳菲之日知能几。

豪侈真如草头露，不能顷刻朝阳里。谁知贫贱自安分，年年如此只如此。

吾乡自来丙山高，位当南极崔嵬起。吾家门门对此山，算高欲与山同纪。

加之西邻与东舍，往往黄发皆儿齿。酒熟长愿相招呼，一笑忘形相汝尔。
苦寒得酒二首
王洋（宋代）

因雪成寒势未收，及时一醉比封侯，
阳功亭毒无人见，已有春光亦信不。
送独孤秀才下第归太白山
陆畅（唐代）

逸翮暂时成落羽，将归太白赏灵踪。

须寻最近碧霄处，拟倩和云买一峰。
下方
司空图（唐代）

三十年来往，中间京洛尘。倦行今白首，归卧已清神。

坡暖冬抽笋，松凉夏健人。更惭征诏起，避世迹非真。
柳梢青（癸未秋社有怀故山）
杨无咎（宋代）

送雁迎鸿，未寒时节，已凉天气。针线倦拈，帘帏低卷，别般风味。

欹眠梦到山中，共老幼、扶携笑喜。桑枯影深，鸡豚香美，家家人醉。
从人觅小胡孙许寄
杜甫（唐代）

人说南州路，山猿树树悬。举家闻若骇，为寄小如拳。

预哂愁胡面，初调见马鞭。许求聪慧者，童稚捧应癫。
南吕·金字经·稍宵宴坐
任昱（元代）

秋夜凉如水，天河白似银，风露清清湿簟纹。论，半生名利奔。窥吟鬓，江清月近人。
先赴东流因寄虞蒋诸君 其一
彭汝砺（宋代）

相爱不能去，欲行还复留。山川荡行色，风雨结离愁。

红日千山晓，清霜万木秋。回头望车马，目断白蘋洲。
病中有感四首
岳珂（宋代）

一载为官忧，文书每压头。
枕铃常警夜，筑甬更惊秋。
倦岂因心至，閒常与病谋。
息肩仅旬耳，二竖欲何求。
奉酬茅山赠赐并简綦毋正字
顾况（唐代）

玉帝居金阙，灵山几处朝。简书犹有畏，神理讵能超。

鹤庙新家近，龙门旧国遥。离怀结不断，玉洞一吹箫。
拟古寄何大卿六首 其三
谢翱（宋代）

世传卖药翁，出市恒骑虎。朅来空山中，恨不辄与语。

长啸归无家，独指梧桐树。既指梧桐树，复采梧桐子。

持以赠所思，浩歌聊复尔。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其九
程俱（宋代）

风篁萦磴道，夏木昼阴阴。一鸟不鸣处，山高流水深。
送陈昈归麻川
杜荀鹤（唐代）

麻川清见底，似入武陵溪。两岸山相向，三春鸟乱啼。

酒旗和柳动，僧屋与云齐。即此吾乡路，怀君梦不迷。
睡足斋一首
刘一止（宋代）

此地谁令著此翁，角巾攲倒鬓如蓬。兴高绝壁松声外，梦破寒花雀啅中。

睡债几时偿赛足，书淫前日洗除空。故人若问安心法，一酌村酤荐晚菘。
南剑州
胡器之（宋代）

化成丹碧出鳌头，独占闽川最上游。
两剑合来灵一境，双流分处带三州。
咏怀旧隐十五首 其一
吴当（元代）

旧宅今何在，云山昔更清。樵歌秋树谷，渔网夕阳汀。

门巷来车盖，书声接户庭。遗墟悲蔓草，浪迹信浮萍。
满江红·新绿池塘
张半湖（宋代）

新绿池塘，一两点、荷花微雨。人正静，桐阴竹影，半侵庭户。欹枕正圆蝴蝶梦，隔窗时听幽禽语。卷沙帏、随意理琴丝，黄金缕。

鲛绡扇，轻轻举。龙涎饼，微微炷。向水晶宫里，坐消襻暑。剥啄谁敲棋子响，莺儿林里惊飞去。最好是、活水沦新茶，醒春醑。
读道书作六首 其二
朱熹（宋代）

失志堕尘网，浩思属沧洲。灵芝不可得，岁月逐江流。

碧草晚未凋，悲风飒已秋。仰首鸾鹤期，白云但悠悠。
出西郊道过摩诃庵经前明宦寺葬地
方登峄（清代）

易代一抔土，累累葬宦官。馀威剩碑碣，流毒在衣冠。

树接宫云密，钟敲佛火残。东京乔固冢，鬼哭北邙寒。
谢黄袭明吴君宝见访
周行己（宋代）

平生敬爱人，经月不一面。出处各有道，淡泊终所愿。

避喧繁台寺，稍息奔走贱。岂是蒋诩人，佳客来不倦。

不责礼数优，草草具盘馔。为歌朱丝弦，知音我所恋。

日暮翩然去，思君情如线。乘兴还一来，慎莫比秋扇。
夜
朱熹（宋代）

独宿山房夜气清，一窗凉月共虚明。邻鸡未作人声绝，时听高梧滴露鸣。
采桑子（石竹）
晏殊（宋代）

古罗衣上金针样，绣出芳妍。玉砌朱阑。紫艳红英照日鲜。

佳人画阁新妆了，对立丛边。试摘婵娟。贴向眉心学翠钿。
送殷员外使北蕃
杨巨源（唐代）

二轩将雨露，万里入烟沙。和气生中国，薰风属外家。

塞芦随雁影，关柳拂驼花。努力黄云北，仙曹有雉车。
题从侄成绪西林精舍书斋
韦应物（唐代）

栖身齿多暮，息心君独少。慕谢始精文，依僧欲观妙。

冽泉前阶注，清池北窗照。果药杂芬敷，松筠疏蒨峭。

屡跻幽人境，每肆芳辰眺。采栗玄猿窟，撷芝丹林峤。

纻衣岂寒御，蔬食非饥疗。虽甘巷北单，岂塞青紫耀。

郡有优贤榻，朝编贡士诏。欲同朱轮载，勿惮移文诮。
万致柔还省亲舍仆闻而往候道中得此
张雨（元代）

数里平冈路，仙山迹渐分。柴荆来鹊语，村落去人群。

粉阵松崩雪，涛头日濯云。不缘停仆御，直以候夫君。
相和歌辞。子夜四时歌六首。春歌二首
郭元振（唐代）

青楼含日光，绿池起风色。赠子同心花，殷勤此何极。

陌头杨柳枝，已被春风吹。妾心正断绝，君怀那得知。
过巫峡
钟体志（清代）

万里蚕丛事，都归此浪淘。大江形若束，两壁势争高。

石脚穿云立，山腰结屋牢。萧森今昔感，长啸起飞涛。
次赵莼湖饱看风雨楼韵
释元肇（宋代）

江山高处据胡床，豪气如虹贯野塘。且去已知元亮醉，兴来非是次公狂。

满天风雨供吟眺，一幅潇湘不卷藏。听得鸡鸣还待旦，莼羹虽美在他乡。
长相思 寄外
杨琇（清代）

见时羞。别时愁。百转千回不自由。教人争罢休。

懒梳头。怕凝眸。明月光中上小楼。思君枫叶秋。
和玉山倥侗生紫凤曲
苏平（明代）

银蟾帖天流素光，玉峰仙人吹紫凰。
紫凰离群发孤啸，思入寒紫悲怨长。
余音嘶风崖石裂，梅花飞春堕香雪。
冯夷宫中龙夜愁，鲛人学语声幽修。
江波淡淡寒不流，七十二峰凝暮秋。
急管繁弦不须数，转羽移商调尤古。
空山野人踏哮虎，隔竹江妃泣秋雨。
有时无声似有声，欲与彩凤相和鸣。
秦王女儿去不返，碧海三山梦魂断。
酌酒与储玉琴
屠绅（清代）

当筵那复问悲欢，念尔茫茫感百端。风雨十年留铁瓮，云山一百话铜官。

谁怜冷锻嵇康灶，我愧虚弹贡禹冠。今夜蓉城好明月，醉中犹得坐团圞。
次韵赠答洪觉范五首 其三
李之仪（宋代）

问舍求田底事，乘流遇坎方时。且向忙中作茧，敢从作者论诗。
空城雀
罗隐（唐代）

雀入官仓中，所食能损几。所恨往复频，官仓乃害尔。

鱼网不在天，鸟网不张水。饮啄要自然，何必空城里。
次韵王潜翁题王孝孙所藏摩诘听松图
释道潜（宋代）

辋川奇处固难评，眼里瞳人要自明。落落信为霜后操，萧萧那虑世间声。

忘言我已输三士，妙曲渠宁羡九成。此去黄尘沙漠底，时时开匣睹余清。
送张交代琮
赵蕃（宋代）

历数旴江士，推君父子间。
夷途有霄汉，蹇步乃荆蛮。
荐牍方争上，交情勿重攀。
无缘更州县，小试亦编删。
次子中韵
王翰（唐代）

遥忆韩山登览处，故人离别动经年。南游似入三湘道，北上空瞻万里天。

花径春风联袂出，郡城夜雨促灯眠。夜来独上高楼望，剑气苍苍北斗边。
虞山
方信孺（宋代）

西风搅桂树，落日明枫林。
游子怀归期，予悲渺登临。
虞山一何高，湘水一何深。
英皇仅枯冢，寂寞薰兮琴。
我欲奏古曲，俗耳更哇淫。
古器不可见，聊作相思吟。
相思长相思，相思无古今。
一歌众鸟听，再歌万籁喑。
推手君勿歌，有酒且孤斟。
落落此时意，寥寥千载心。
五弦毋庸绝，四海谁知音。
上益公十绝为寿·寿鹿
刘过（宋代）

年永曾闻葛稚川，玉京何处锦纹鲜。
赏花应制嘉宾宴，小雅当为第一篇。
宿山家
甘复（元代）

木落秋满山，窗虚夜凉集。
风吹海月生，露洗苔衣湿。
野客爱清泠，长瓢暝中汲。
招韬光禅师（见咸淳临安志）
白居易（唐代）

白屋炊香饭，荤膻不入家。滤泉澄葛粉，洗手摘藤花。

青芥除黄叶，红姜带紫芽。命师相伴食，斋罢一瓯茶。
象山书院诗和新邑诸公
陈恭尹（清代）

象山门巷为谁开，古院荒池并是苔。犹有老成思旧德，瓣香时入巷中来。
牡丹
赵彦端（宋代）

沉香亭北无消息，魏国姚家亦寂寥。
不见君王殿中见，溪园堂下雨潇潇。
题疏勒望云图
左宗棠（清代）

男儿有志在四方，欲求亲显须名扬。自来尽忠难尽孝，征人有母不遑将。

提戎自少贫且贱，学书不成去学剑。膂力刚强原过人，手挽乌号长独擅。

适值潢池盗弄兵，东南半壁烽烟横。我时陈师扫群丑，三千貔虎屯长营。

提戎牵裾别慈母，誓志从戎来江右。隶我军籍随我征，勇气百倍无与偶。

浙闽东粤及秦中，转战所向皆有功。戎马驰驱度西陇，勋名懋著何英雄。

嗣后回酋肆猖獗，我复出关持节钺。提戎敌忾效前驱，马蹄蹴破天山雪。

万里遄征久未归，远羁疏勒隔庭闱。登亭南望一翘首，多情时逐白云飞。

云弥高兮不可步，亲舍迢遥渺何处？边塞秋风匝地寒，吹起心旌无定住。

迩年捧檄来闽疆，絮养犹然憾未遑。同是异乡空陟屺，此怀绵邈长更长。

嗟呼举世趋薄俗，每以途人视骨肉。提戎雅有至性存，尚有一言为尔勖。

我今解组老归田，不忘魏阙心犹悬。海防善后事孔急，将士还须猛着鞭。

提戎素来禀慈训，身受君恩逾感奋。终当移孝作忠臣，为我国家扶厄运。
孚舟亭新成赋十绝
方回（元代）

春浓面面透花香，秋皎团团转月光。
窗户总空天是壁，如吾肺腑没遮藏。
隆冈书院四景诗 其四
朱熹（宋代）

土筑低墙草结庵，寻常爱客伴清谈。地炉有火汤初沸，布被无寒梦亦酣。

风卷翠松鸣晚笛，雪飘疏竹响春蚕。闭门不管荣枯事，坐傍梅花读二南。
句
杨徽之（宋代）

开尽菊花秋色老，落残桐叶雨声寒。
南歌子（九日次赵季益韵）
姚述尧（宋代）

人在烟云里，山横碧落旁。望中缥缈是仙乡。幸有佳朋何惜、醉斜阳。

公子传杯速，骚人练句忙。悠然此兴未能忘。似觉庭花全胜、去年黄。
自五羊至河源得二十绝句 其三
陈子升（明代）

木棉临水烂红霞，躞蹀何之白鼻騧。傍岸每嗔童子上，插瓶渠为采山茶。
题台江别意饯顾存信归番禺
高棅（明代）

置酒台江上，怅然伤解携。
番禺天万里，矫首南云低。
停舟对君日将暮，目送南云指归路。
乡梦多随蜃母楼，家林近入扶桑树。
沧浪浩荡杳难期，此别重逢又几时。
东去台江应到海，唯因流水寄相思。
次韵屏翁新元聚拜
戴炳（宋代）

履端来聚拜，和气洽昌辰。蕃衍如今日，栽培岂一人。

诗书延泽润，忠厚续长春。相祝无多语，年新德又新。
自峡之夔过竹竿山
韦骧（宋代）

行路始知难，覆盆千石间。为逃人鲊瓮，敢惮竹竿山。

晚日群峰碧，春风两鬓班。何时似都护，还度玉门关。
夫人陈氏挽辞 其二
黄裳（宋代）

宝奁人去月空寒，百岁荣华忽盖棺。万叶遗经香一篆，日华帘下与谁看。
新月与儿女夜坐听琴举酒
权德舆（唐代）

泥泥露凝叶，骚骚风入林。以兹皓月圆，不厌良夜深。

列坐屏轻皓，放怀弦素琴。儿女各冠笄，孙孩绕衣襟。

乃知大隐趣，宛若沧洲心。方结偕老期，岂惮华发侵。

笑语向兰室，风流传玉音。愧君袖中字，价重双南金。
题湛然室
弘历（清代）

结宇非山嵏，亦复离水裔。灌木蓊蔚间，拂檐足葱翠。

湛然之谓何，循名可晰义。譬彼方寸镜，其照乃无际。

室中无长物，矫情我弗贵。澄兹空洞缘，受彼万物备。
朱濠州挽词二首 其二
谢薖（宋代）

公才真霹雳，令德故从容。未锡九环带，俄倾千丈松。

清香销燕寝，遗札陋登封。身后累累印，纡青已二龙。
论语绝句一百首
张九成（宋代）

如何夫子欲无言，此理疑其或未然。
若看阴阳运行处，方知与物自周旋。
不雨
孔平仲（宋代）

雨意竟寥寂，浮云如涌泉。商羊空自舞，霹雳谩加鞭。

溽暑烦挥箑，荒湾久住船。何时出污浊，洗闷向清川。
大小言 其一
苏舜钦（宋代）

弯弓射月落，挥剑决天开。何言四溟广，并合不成杯。
鸣皋
林逋（宋代）

皋禽名祇有前闻，孤引圆吭夜正分。
一唳便惊寥泬破，亦无閒意到青云。
病中寄呈王信州老谢丈
赵蕃（宋代）

韩诗不可犯，颜字不可凟。
旧言驱瘧疠，其效甚符籙。
追慕记初学，讽诵怀三复。
如何且逾月，此物犹肆毒。
得非缘法异，无乃灾釁酷。
推移自前后，进退亦淹速。
岂惟搜脂髓，直觉憎面目。
医方戒山果，牙颊怕脔肉。
味嫌东野荠，馁厌平原粥。
莫知所生理，真恐遂鬼录。
属时秋已季，更值雨相续。
卧闻扫空阶，起步惊陨木。
蛩号故亡赖，蚊豹成暗逐。
未资卒岁计，颇病严霜促。
幸遭贤使君，立政匪今俗。
教微下黄堂，惠已周白屋。
论情素有托，谒见惭未卜。
讵应四壁立，久作穷途哭。
谢公方在郡，荐士宜首牍。
畴能借齿牙，价可重金玉。
自怜非道谋，触事先颜恧。
病倦不成书，书成况难读。
宿万孝子家
彭汝砺（宋代）

昔人回车胜母里，今我枉步孝子家。

天寒日暮林谷暗，回旋道路甘泥沙。高台隆隆起门户，松桧夹径清阴斜。

县官把烛读碑字，夜阑相视生咨嗟。今我为诗语万氏，万事成难败之易。

尔家承承今几年，勉旃无为先世累。
减字木兰花（赠歌者）
韩玉（宋代）

香檀素手。缓理新词来伴酒。音调凄凉。便是无情也断肠。

莫歌杨柳。记得渭城朝雨后。客路茫茫。几度东风春草长。
次李参政晚春湖上口占十绝
洪咨夔（宋代）

燕子将雏鹿养茸，年华冉冉鬓成翁。
拂开万古瞢腾眼，多少英豪老彀中。
游上黄华寺
毛际可（清代）

半日寻钟至，微茫路可求。岩危如欲坠，水缓不成流。

草静栖寒鹿，林空集暮鸠。白云飞欲尽，月上碧山头。
寒夜
孟浩然（唐代）

闺夕绮窗闭，佳人罢缝衣。理琴开宝匣，就枕卧重帏。

夜久灯花落，薰笼香气微。锦衾重自暖，遮莫晓霜飞。
贺新郎 又赠歌儿阿苏
王策（清代）

照眼琼枝秀。按红牙、行云遏尽，月华如昼。八尺珠帘花著地，烛月仙仙舞袖。

立顾曲、周郎之后。解赏晓风残月句，压铜喉铁板皆低首。

真慧性，世希有。

便须一曲倾三斗。判今宵、为伊醉倒，绿窗醇酎。我有三生无穷恨，待谱新词相授。

烦细演、伤心红豆。唤得春风重到眼，只生花笔与生香口。

收旧泪，再呼酒。
秋日方司训过访二首 其一
郭谏臣（明代）

雨过园林后，新凉满树梢。劳君携杖履，访我扣衡茅。

水槛横渔艇，松门隐鹤巢。故人同笑语，尘网暂时抛。
听邻家吹笙
郎士元（唐代）

凤吹声如隔彩霞，不知墙外是谁家。
重门深锁无寻处，疑有碧桃千树花。
闺思
梅尧臣（宋代）

望日赤如橘，游梁音信稀。
愁心常似醉，春絮等闲飞。
江鮆看将烂，芹牙吐尚微。
何时凭燕子，寄取锦书归。
冬日即事
苏辙（宋代）

寒日初加一线长，腊醅添浸隔罗光。
新年只愿多新酒，旧疾微令变旧方。
自昔杯棬元窄小，得闲筋力尚康强。
买田种秫贫无计，自有人家为插秧。
次吴伯华韵
楼钥（宋代）

一身遇坎复乘流，景物当前亦自由。
草浅人行因作径，水来沙聚看成洲。
哦诗肯为钩棘句，适意即是逍遥游。
烂醉不知门外事，夕阳日日下西头。
句
三学诸生（宋代）

庾岭梅花清似玉，一番香要一番寒。
依韵和僧说夏日闲居见寄
梅尧臣（宋代）

城郭非清凉，山僧抱微疾。
又况三伏时，当兹一禅室。
炎飙正烁烁，溪水徒瑟瑟。
唯咏冰雪辞，可以销夏日。
和程大夫荔枝
唐庚（宋代）

家在岷峨饱荔枝，十年游宦但神驰。侧生流咏今千载，入贡称珍彼一时。

定自不将凡果比，如何偏与瘴烟宜。白头莫作江南客，辜负山中故友期。
扇子诗
李石（宋代）

春来谁不看花忙，裓上仙风散佛香。
人面何如花面好，赠君一点下禅床。
游秦园分单独是东字
李流谦（宋代）

爱春春浅如稚童，家晴连日无雨风。
闭门不出春笑侬，百年容易成老翁。
山茶经霜尚能红，小梅吹雪香正浓。
盍不亟倒琉璃钟，主人好意客亦同。
粉牋乞句酬天公，笔端有气如白虹。
少年射虎南山中，于今尘土蒙琱弓。
安得雷雨鞭蛰龙，拊髀浩气亦欲东。
履冰
刘敞（宋代）

昔闻小旻戒，今践薄冰行。涌水怒愁裂，寒蛟蟠畏惊。

迟迟但觉远，战战尚思轻。谁断孤疑志，穷源更北征。
秋意
华岳（宋代）

木剪空山瘦，西风扫落黄。
荷残簪失盖，菊老饼还香。
诗尽情尤阔，愁多夜更长。
闷怀无处著，随雁落潇湘。
秋云
王安石（宋代）

秋云放雨静山林，万壑崩湍共一音。
欲记荒寒无善画，赖传悲壮有能琴。
寄友
王镃（宋代）

发影明寒镜，萧萧亦自怜。
故人难会面，行客又经年。
晴雪添崖瀑，春云杂晓烟。
相思有书札，写尽夜灯前。
四思诗 其二 燕子矶　群公于此饯别子安入越
皇甫汸（明代）

祖帐都门道，离筵江馆时。花飞知孟夏，燕起计归期。

良友同飙散，韶年与电驰。沧波流恨处，东望几愁思。
次韵戏酬张以道
史浩（宋代）

新诗韵清越，宛若泗滨磬。呼儿诵终篇，悠扬久无定。

浑欲挽斯人，岁晚共三径。烂饮烟萝间，不知夕阳暝。
许州厅事之西小孟刺史辟圃筑山莳花养鱼于其中长句奉题
萧元吉（清代）

泠然始信御风行，又见云间雁影横。泗水波中千佛塔，万花堆里一书生。

英飞小院春常满，鳞养方塘月不惊。回首旧游真是梦，花潭千尺让深情。
独坐
张澯（明代）

菊花原不待秋开，自对东篱自举杯。莫把轻枝斗风雨，重阳问我赋归来。
中秋夜试院寄子平
文同（宋代）

忆初我来时，夜色如墨障。
心常念明月，几日西南上。
松梢倚楼角，一玦偃相向。
渐见轮中物，依稀吐形状。
今宵东岭外，滟滟金波涨。
人间重此夕，一岁号佳赏。
而我督秋试，锁宿密如藏。
细务纷满前，约束甚鞿鞅。
无由奉朋侣，彻晓坐清旷。
之人富才华，笔力趫且壮。
谁陪把樽酒，露下与酬唱。
南墙咫尺地，使我起遐想。
人生此良会，可惜已虚放。
独立中夜归，俯首入书幌。
逐客二首送刘伯儒侍御 其二
郑善夫（明代）

尉陀城外汎云槎，西望峨眉隔水华。若道日南天万里，归心一夜过三巴。
偈颂一百四十一首 其二十八
释师范（宋代）

一拽石，二搬土。三分甜，七分苦。粪箕拈起两肩担，飏下钁头无觅处。
东林七问 其四 问岁
成鹫（清代）

老去懒耕田，秋来愿有年。每从桥下卜，频解杖头钱。

南地三冬雪，西畴万井烟。农谈昨如此，曾否不虚传。
人寿吟
邵雍（宋代）

人寿百年间，其间多少难。
予今六十三，何止于一半。
骨瘦固非清，发白岂谓算。
便化不为夭，况且粗康健。
北风
张耒（宋代）

北风卷地寒侵骨，冻雪连山鸟不飞。
试问朱门余酒肉，几人回首念无衣。
乙未三月一日策试进士读卷
金幼孜（明代）

圣主临轩亲策士，新颁御敕墨淋漓。百年礼乐逢兴运，一代文章际盛时。

天近蓬莱香雾湿，日回阊阖漏声迟。有周幸睹贤才盛，感遇惟歌棫朴诗。
峡州送清彻上人归浙西（一作送清江上人归东林）
李频（唐代）

风涛几千里，归路半乘舟。此地难相遇，何人更共游。

坐经嵩顶夏，行值洛阳秋。到寺安禅夕，江云满石楼。
山中次叶翰林韵 其一
程俱（宋代）

四山松桂拥高寒，腊尽阴崖雪未乾。发石开林穷鸟道，披榛寻壑见鲵桓。
晚思
喻凫（唐代）

鹤下紫阁云，沈沈翠微雨。独坐正无言，孤庄一声杵。
越中赠别
张乔（唐代）

东越相逢几醉眠，满楼明月镜湖边。

别离吟断西陵渡，杨柳秋风两岸蝉。
初发太城留别田父
范成大（宋代）

秋苗五月未入土，行人欲行心更苦。
路逢田翁有好语，竞说宿来三尺雨。
行人虽去亦伸眉，翁皆好住莫相思。
流渠汤汤声满野，今年醉饱鸡豚社。
菩萨蛮（秋兴）
刘辰翁（宋代）

芭蕉叶上三更雨。人生只合随他去。便不到天涯。天涯也是家。

屏山三五叠。处处飞胡蝶。正是菊堪看。东篱独自寒。
再用前韵戏传道
韩元吉（宋代）

空谷天寒翠袖遮，无人曾见玉钗斜。
诗成落日千寻竹，歌就残钗万点鸦。
妆额浅深知内样，舞衣裁翦胜京华。
自怜已作高唐梦，须信饥肠眼易花。
往复无间
释重顯（宋代）

日昳未，碧眼胡来欺汉地。
九年计较不能成，刚有癡人求断臂。
中秋筵散雨馀见月色
韩琦（宋代）

正苦中秋暝雨侵，忽惊凉月绽云深。壶光未透冰涵玉，鉴影微昏藓上金。

彩笔怨吟几绝望，巨觥酣战欲重寻。孀娥似慰人心郁，时放蟾辉漏薄阴。
将至醴陵
杨万里（宋代）

行尽崎岖峡，初逢熨帖坡。
寒从平野有，雨傍远山多。
也自长沙近，其如此路何？
披丈浑不恶，冻手奈频呵。
偈颂一百零二首 其十八
释绍昙（宋代）

有服药，甚功效。不收肘后方书，不入神农本草。善财采处不识真，文殊用之不得妙。

佛垄信手拈来，百病根源俱扫。
荷花
释行海（宋代）

圆绿风翻翡翠云，娇红露淡石榴裙。
采莲声隔花深处，应有鸳鸯梦里闻。
与马异结交诗
卢仝（唐代）

天地日月如等闲，卢仝四十无往还。唯有一片心脾骨，

巉岩崒往兀郁律。刀剑为峰崿，平地放著高如昆仑山。

天不容，地不受，日月不敢偷照耀。神农画八卦，

凿破天心胸。女娲本是伏羲妇，恐天怒，捣炼五色石，

引日月之针，五星之缕把天补。补了三日不肯归婿家，

走向日中放老鸦。月里栽桂养虾蟆，天公发怒化龙蛇。

此龙此蛇得死病，神农合药救死命。天怪神农党龙蛇，

罚神农为牛头，令载元气车。不知药中有毒药，

药杀元气天不觉。尔来天地不神圣，日月之光无正定。

不知元气元不死，忽闻空中唤马异。马异若不是祥瑞，

空中敢道不容易。昨日仝不仝，异自异，是谓大仝而小异。

今日仝自仝，异不异，是谓仝不往兮异不至，

直当中兮动天地。白玉璞里斫出相思心，

黄金矿里铸出相思泪。忽闻空中崩崖倒谷声，

绝胜明珠千万斛，买得西施南威一双婢。此婢娇饶恼杀人，

凝脂为肤翡翠裙，唯解画眉朱点唇。自从获得君，

敲金摐玉凌浮云。却返顾，一双婢子何足云。

平生结交若少人，忆君眼前如见君。青云欲开白日没，

天眼不见此奇骨。此骨纵横奇又奇，千岁万岁枯松枝。

半折半残压山谷，盘根蹙节成蛟螭。

忽雷霹雳卒风暴雨撼不动，欲动不动千变万化总是鳞皴皮。

此奇怪物不可欺。卢仝见马异文章，酌得马异胸中事。

风姿骨本恰如此，是不是，寄一字。
题谢艮斋画笥四首 其一
王炎（宋代）

团蒲曲几自支颐，领略江山入座隅。若使右丞知此画，定当阁笔辋川图。
题苏州灵岩寺
张祜（唐代）

碧海西陵岸，吴王此盛时。山行今佛寺，水见旧宫池。

亡国人遗恨，空门事少悲。聊当值僧语，尽日把松枝。
大剑山
慕容佰才（宋代）

李势非嵎虎，公孙是井蛙。
圣朝无外户，夷壤尽为家。
叠嶂宁须铲，停鼖久废挝。
原鳞生骆谷，钓驷入彭衙。
关失千年壮，方来万里遐。
商渊宁满面洞，使节偏谽谺。
岑蔚谁惊鸟，丰茭自乐{上鹿下加}。
烽屯开雨雪，樵爨老烟霞。
帝德朝宗地，仙游上汉槎。
赏奇酬酒兴，摛藻谢诗葩。
阶走枫林叶，窗催桕烛花。
山亭无刻漏，隐几待鸣鸦。
早渡浙江
许景衡（宋代）

官舟怜逐客，鸣橹破惊湍。霞气横江白，秋风送晓寒。

平生独往愿，今日上恩宽。渐近严家濑，抬头觅钓竿。
题无尽藏
刘从益（金朝）

谁开天地秘密藏，今古人间用不穷。眼尾摇光千丈月，耳根传不一溪风。

胜游赤壁文章在，高卧燕山气象同。二老风流渺何许，后生犹可画图中。
古意
陈陶（唐代）

麻姑井边一株杏，花开不如古时红。

西邻蔡家十岁女，年年二月卖东风。
寄天衣净天镜长老 其二
袁华（明代）

竹园寺里昔曾游，弹指流光十六秋。诸刹每传新学起，一箪犹为故山留。

文词雅正推裴柳，诗句清妍属澈休。湖海老成凋谢尽，杖藜何日浙江头。
荒园
张耒（宋代）

日暖风檐翻乳燕，晓寒露柳啭流莺。
荒园日日东风里，吹尽闲花香草生。
次韵南轩喜雨 其二
张孝祥（宋代）

北风吹云如裂丝，赤龙卷水尾倒垂。雷轰电激不敢驻，驱入吾家喜雨诗。
挽曾秬光荐
金幼孜（明代）

力期科第继前人，岂料青云志莫伸。白日悲风来万里，故乡凶问及三春。

青山雨冷封黄壤，旧馆灯残掩素尘。可柰双亲成永诀，空馀涕泪洒衣巾。
车遥遥篇
梦麟（清代）

车遥遥，遥遥入烟雾。马不肯停，车不肯住。触石折轴，车轮无声。

车日欲落，风吹马鸣。远忆送者，此时到家。君意已息，我劳如何。

食瓜遇苦，食梅遇酸。采薇苦饥，负薪苦寒。陟彼岨峿，我心如荼。

空林有声，恐非令涂。道逢游子，将别匆匆。出门入门，殊与我同。
谭仁季以二诗见贻走笔次韵
曹彦约（宋代）

诗才清不羡沧浪，曾向欧曾接瓣香。
万里相逢书逊志，百年几见易含章。
君温有脚开春盎，我暗无心得夜光。
可奈文场催战急，陈云飞动正堂堂。
韶石使君年丈扁舟我於松桂林敬哦小诗留为一
陈元晋（宋代）

黄雀长行万里余，烦渠就寄数行书。
常怀李白诗无敌，莫怪韦郎迹也速。
玉节荣光何恨速，石洲风物正关渠。
同年相逐云龙处，应念吾侬乃一猪。
题歙人徐昊所藏十八学士图
程敏政（明代）

天策将军上开府，大戢干戈思偃武。衣冠济济十八人，曳裾番直论今古。

河汾学者王佐才，阙里更见闻孙来。房公之谋杜公断，凭仗异日登三台。

馀子纷纷号精选，启运规模亦宏远。拟嗤鸿宝出淮南，肯数词华斗梁苑。

云龙相从鱼水亲，义兼师友忘君臣。阎生作图褚生赞，盛事千载留风神。

登瀛未足誇清要，治比成康见郎孝。经纶密勿谁所为，乃翁却怪书生教。

晋阳留守真失图，此语已浃人肌肤。向来有策密相授，儒者一亲吾辈疏。

后车不鉴前车覆，青史纷纷过还续。唐虞世远将奈何，人似昭陵君亦足。

手抚丹青思不穷，渭流尚绕咸阳宫。好文纳谏那可得，想象当时贞观风。
春景 禅房花木深
刘辰翁（宋代）

此处少人迹，禅房深客心。殿廊常寂寂，花木自深深。

面壁看红影，蒲团对绿阴。定回蜂欲逗，香在蝶难寻。

棋电惊青子，茶烟出半林。客来参话久，隔屋听鸣禽。
向晓
郑善夫（明代）

河影忽不见，东方方小明。晨鸡许市客，秋管海边营。

起舞者谁子，飘零独此生。矇昽听金钥，封事转驰情。
奉赠子冉议郎老兄
赵蕃（宋代）

大阮谈诗数起予，为言小阮最怜渠。
客中邂逅能君识，天外飘零孰我知。
家世要谈京洛旧，古碑共阅汉唐余。
所期共剪西窗烛，却值移家方借车。
鹧鸪天（县有花名日日红，高仲坚席间作）
姚述尧（宋代）

凤阙朝回晓色分。彩霞轻拂绛衣新。炎乌影里年年好，碧玉枝头日日春。

携翠斝，对芳尊。东君著意属诗人。夜深莫放西风入，频遣司花护锦茵。
立春帖子·太上皇帝阁
周必大（宋代）

大巧都无迹可闚，春来物物自芳菲。
不因亲御香山赋，谁识当年造化机。
书事二首 其二
孙觌（宋代）

谋身殊落落，随俗信悠悠。但使真心住，何嫌老语偷。

乘风岂有待，过坎且复休。人生如寄耳，岂恨拙于鸠。
蝶恋花 暮春
贺裳（明代）

薄暮银塘风色静，闲倚雕阑，自赏娉婷影。一簇芙蓉相掩映，唾花落处游鳞竞。

女伴潜呼浑未醒，横睇回波，才讶红妆并。飞尽残霞天又暝，柳梢笑指新悬镜。
新秋杂感四首 其三
曹铭彝（清代）

肝胆何曾旗介藩，每从授甲病乘轩。枯鱼乞解昆明索，处虱同嗟小阮裈。

更向伊川悲野祭，今闻濮上效夷言。请缨南越寻常事，指望终军叩九阍。
昆明湖杂咏
刘曰萼（清代）

石瓮山前日又曛，绣漪桥下水沄沄。金辽往迹残碑少，谁问湖边耶律坟。
失题
彭睿埙（明代）

芳郊独偃息，高枕咏朝昏。送客偶出户，看云或倚门。

田芜接平野，木落见前村。最爱幽居侣，时来共快论。
与钱匏园交最久诗以纪之
缪思勃（清代）

风雨交亲四十年，每于吟眺思无边。胸藏无数古今事，咳唾成珠颗颗圆。
蜜渍梅花
杨万里（宋代）

瓮澄雪水酿春寒，蜜点梅花带露餐。
句里略无烟火气，更教谁上少陵坛。
奉酬杨乐道
王安石（宋代）

邂逅联裾殿阁春，却愁容易即离群。
相知不必因相识，所得如今过所闻。
近代声名出庐骆，前朝笔墨数渊云。
与公家世由来事，愧我初无百一分。
舟行怀竹浪师弟
雪溪映（明代）

远水明于练，前舟如凿空。
白云鸿爪外，红树雨丝中。
禅咏知兼胜，行藏孰与同。
去年留此月，常共泛溪东。
晚春
韩维（宋代）

春晖东去月如弦，却拂凝埃敞北轩。
几曲云屏空白昼，一帘花北自黄昏。
庭芜碧合阴虫息，窗树红稀斗雀喧。
细忆旧欢都入梦，习家池上子山园。
和商守雪霁对月
邵雍（宋代）

雪满群山霜满庭，光寒月碾一轮轻。
羁怀殊少向时乐，皓彩空多此夜明。
竹近帘栊饶碎影，风涵台榭有余清。
恨无好句酬佳景，从自凄凉梦不成。
杂诗六首 其四
李纯甫（金朝）

空译流沙语，难参少室禅。泥牛耕海底，玉犬吠云边。

仰峤圆茶梦，曹山放酒颠。书生眼如月，休被衲僧穿。
史尉还乌程
梅尧臣（宋代）

与君去年别，君来竟悲喜。
乘马夜访君，备陈昔行李。
五月辞吴中，六月渡扬子。
七月行丧妻，是月子又死。
买棺无橐金，助贷赖知己。
娇儿昼夜啼，幼女饮食止。
行路况炎蒸，悲哀满心耳。
青铜不忍照，憔悴邻於鬼。
八月至都下，少长疾未已。
一婢复嗑然，老媪几不起。
君门日预朝，仆乘贫可耻。
十月补王畿，受代隔岁纪。
闭门陋巷中，闷默阅书史。
初闻君至之，如见湖山美。
今闻君复还，为我谢云水。
故交傥相问，怀抱今如此。
岂乏南飞雁，岂无东下鲤。
自同嵇康懒，作书愁把纸。
饮酒次人韵
韩驹（宋代）

浅濑见鱼游，澄潭知鹤没。疑乘青霞佩，径堕白银阙。

平生探学海，中年悟禅悦。应须临渺瀰，庶以称超越。

回塘大圆镜，新蒲细于发。绿扇互低昂，玉颜争秀发。

良辰宴觞豆，炎曦脱巾袜。荷声过急雨，竹影敷凉月。

缓行蹑芳草，移坐荫深樾。何当酒拍浮，恣听舟摇兀。

而我方抱铅，上马自腰笏。叩门不闻呼，造席无乃咄。

讵敢陵崆屼，幸许窥剞劂。愿公开迷云，令我入理窟。

雄篇出月胁，妙思露天骨。蹇步那由追，眢井愧先竭。
留樊亭三日王觉民检详日携酒来饮海棠下比去
陆游（宋代）

留落犹能领物华，名园又作醉生涯。
何妨海内功名士，共赏人间富贵花。
夏日西湖闲居十首
汪莘（宋代）

藕蔕嚼来殊解渴，荷香闻得亦忘饥。
幽人不趁槐花课，收得西湖几句诗。
王恭父出守洋州二首
袁说友（宋代）

我怀粗忧世，所遇辄盾矛。
自公握手初，臭味一一投。
一麾感阳握，而岂但寝谋。
应有齐人者，归此侵疆不。
小策洋州勋，不止万户侯。
题张君墨竹
吕本中（宋代）

张卿画竹今成癖，笑语挥毫不作难。欻见高标起萧瑟，坐令炎作变荒寒。

笔头似有千年韵，胸次犹须万斛宽。岁晚雪霜君记取，此君怀抱要重看。
寄顾瀛州
徐积（宋代）

本朝谋帅得雄刚，气语无邪面目方。掌握事严持斧钺，咽喉地紧扼豺狼。

铁林猛士新翻阵，幕府奇书旧满囊。可减边兵三十万，匈奴走入黑山藏。
试诸葛生笔因书所怀寄诸弟 其七
彭汝砺（宋代）

最忆东林竹，萧疏入梦魂。秋枝馀凤实，春径长龙孙。

声转晨风细，阴生夜月繁。几时归袂接，烂熟醉芳樽。
理考挽词
陈杰（宋代）

艺祖的孙传，仁皇享国年。
思文重揭日，皇武再中天。
多难扶三正，弥留痛八埏。
乾坤理最大，高益帝王前。
昔陈北山赵南塘二老各有观物十咏笔力高妙暮年偶效颦为之韵险不复和也 其三 五憎
刘克庄（宋代）

么么常情忽，潜形未易知。嗅香太尉足，起粟婕妤肌。

醯瓮偏常集，纱厨巧似窥。平生长麈尾，至此竟难麾。
齐天乐 忆梅集山中白绝句
姚燮（清代）

相思忽到梅花树，黄昏更还清绝。玉籁无声，幺禽对语，碎却翠绝千叠。

试妆娇怯。待唤起清魂，卧横紫笛。蕙帐空闲，佩环何处弄明月。

依依心事最苦，江南无贺老，独抱孤洁。锦槛移春，深烟带晚，酒晕浅融香颊。

几分消息。喜冰雪相看，故园梦接。鹤响天高，傍江横峭壁。
榆林郡歌
王维（唐代）

山头松柏林，山下泉声伤客心。千里万里春草色，

黄河东流流不息。黄龙戍上游侠儿，愁逢汉使不相识。
送余子归
刘克庄（宋代）

去岁与君同聘召，何曾杯酒暂相离。
兵谋元帅多亲访，心事同官尽得知。
三釜忽怀归去檄，一枰未了着残棋。
此生聚散须牢记，记上扬州战艦时。
句 其十八
王安石（宋代）

苑阆仙人何处觅，灵槎使者几时回。
壬戌元日二首
董嗣杲（宋代）

青灯挑雨晓光凝，岁律回壬万象新。
心上痛怀松里友，客中忍象茗山春。
谁横烟竹惊孤旅，自饮屠苏笑八神。
折起朝衣羞老去，驱车犹冒路岐尘。
与正仲同游故园
舒岳祥（宋代）

向老工诗句，残春尽树花。
君来相映发，吾得减咨嗟。
著帽风前侧，挥毫醉后斜。
避尘如避虎，篱外便云遮。
自温江宿僧净偲秀野轩
赵抃（宋代）

千里寻山忆烂柯，七旬归去此重过。因观秀野轩前景，与我高斋不较多。
和主司王起（一作和主司酬周侍郎）
崔轩（唐代）

满朝朱紫半门生，新榜劳人又得名。国器旧知收片玉，

朝宗转觉集登瀛。同升翰苑三年美，继入花源九族荣。

共仰莲峰听雪唱，欲赓仙曲意怔营。
贺新郎（傅相生日壬戌）
刘克庄（宋代）

低局从头错。解危机、除非唤取，国棋来著。不信胡儿能胆大，南国安他阵脚。谈笑里、乌巢空幕。西起岷峨东海岱，有捷旗、露布无宵柝。莘渭后，到秋壑。

淮田犁遍吴田获。问台家、山河宇宙，是谁擎托。自觉怀中残锦尽，采色彰施技薄。视柳雅、韩碑瞠若。稽首鲁公黄发颂，世何人、堪继奚斯作。楚狂语，莫删却。
桂花
苏泂（宋代）

东西南北日团圆，洗涤肝膺立树边。
料得痴蟾别有药，只餐金粟径升天。
醉中放歌赠祝生并寄司马汪公
胡应麟（明代）

祝生家无担石储，短衣掩肘不愿馀。生年三十走牛马，世人攘臂争揶揄。

胸中壮气何磊落，眼看俗子如蘧篨。欲从翰墨树勋绩，耻结黄绶悬金鱼。

自言太古重三立，文章功德原无殊。朅来叩我草玄宅，殷勤片刺通前除。

先生崛起刘骆后，华名岳岳天南隅。泰山宁择土壤细，沧海讵惜涓流潴。

兰台高揭并二酉，龙门咫尺悬桑榆。阶前尺地倘少假，令我一脔尝天厨。

伊余谢客事焚扫，闭关长日扶潘舆。亲知宇内半凋落，豁然见汝心神愉。

忆汝新都谒司马，太函突兀开云衢。无殊字汝岂无谓，树勋努力操长殳。

汝兄汝侄并潇洒，问奇往往来吾庐。古今词赋厄阳九，先生身试不汝愚。

怪汝胡为蹈前辙，甘心赵瑟忘齐竽。腰缠万贯亦不恶，三槐九棘垂騊駼。

沾沾五字作何状，黄金不逐贫相如。生乎大笑掩余口，先生戏我犹群儿。

天生七尺当不朽，大千世界皆蘧庐。倘来富贵宁足论，电光石火同须臾。

一朝腐骨委草莽，醉生梦死随沟渠。秦宫汉阙走狐兔，公卿未必赢樵渔。

男儿大业在金石，要令天壤留迂儒。先生两耳濯清渭，十年不受凡人谀。

终朝隐几吾丧我，一听汝言良起予。雄谈五夜剑花落，绿尊翠杓行茱萸。

高歌赠汝兔毫秃，唾壶击碎青𣰽毹。长风吹云入广座，欲蹑象纬淩蟾蜍。

生乎生乎汝勿疑，古今不朽真无殊。好读离骚饮美酒，便作名士追三闾。

莫将狂简讶年少，仲尼大圣思归欤。即今名姓已不朽，先生笔底开璠玙。

他时藉手见司马，为我捧腹当轩渠。
和经略宣徽吴太尉以将经洛阳旧隐之作
宋庠（宋代）

公有长才动缙绅，朝廷不肯弃名臣。
高怀空结山中社，远略今清塞外尘。
竹坞未荒溪叶密，菊丛虽旧径花新。
南台素壁题名处，莫惜麾铙一驻轮。
帮司马夫人二首
项安世（宋代）

秋风庭院忽生春，请说庭前祝寿人。
卿月已升仙掌露，郎星初见宰官身。
九霞醖就金尊满，四世孙看玉砌新。
待得蓬荚更清浅，人间谁复数灵椿。
出塞（夜梦一女子引扇求字，为书小阕）
李石（宋代）

花树树。吹碎胭脂红雨。将谓郎来推绣户。暖风摇竹坞。

睡起栏来凝伫。漠漠红楼飞絮。划踏袜儿垂手处。隔溪莺对语。
卜算子·云敛料寒轻
赵师侠（宋代）

云敛料寒轻，雨涨春波渺。旅枕无堪梦易惊，啼鴂声催晓。尚忆无园花，红紫为容好。世路崎岖长短亭，来往何时了。
鹊踏花翻 见《词综续编》
席慧文（清代）

露咽秦箫，云沉蜀镜，青门路断无人识。孰将旧事繁华，旧梦凄清，一齐付与寒螀泣。

依稀豪竹间哀丝，当筵细谱龟兹律。写出。多少王康调逸，泪痕和墨如铅泻。

回想噤苑乌啼，鼎湖龙化，落叶添萧瑟。千秋遗恨怕重提，生怜明月圆还缺。
晚晴
杜甫（唐代）

高唐暮冬雪壮哉，旧瘴无复似尘埃。崖沉谷没白皑皑，

江石缺裂青枫摧。南天三旬苦雾开，赤日照耀从西来，

六龙寒急光裴回。照我衰颜忽落地，口虽吟咏心中哀。

未怪及时少年子，扬眉结义黄金台。洎乎吾生何飘零，

支离委绝同死灰。
题新津北桥楼得郊字
杜甫（唐代）

望极春城上，开筵近鸟巢。白花檐外朵，青柳槛前梢。
池水观为政，厨烟觉远庖。西川供客眼，唯有此江郊。
仲永再和三绝复和以酬 其三
王十朋（宋代）

长记中秋踏卧龙，尚馀诗兴至今浓。羡君豪迈如韩子，联句犹容李正封。
木塔疏钟
马羲瑞（清代）

天花何处鸟衔飞，一塔依然立翠微。画栋崚嶒齐雪岭，残钟断续入柴扉。

阳回乍喜初调律，漏尽谁伤未拂衣。莫厌疏慵趺坐久，半生劳碌已知非。
至后承元煇见和复次韵书病中近况十首
方回（元代）

病来诸事懒，于世百无求。
古帙蟫吞字，閒鞍鼠断秋。
佳招差可谢，新咏决须酬。
耳聩头昏极，君诗到即瘳。
古椿绛桃图
程敏政（明代）

百文灵柯立青铁，一簇仙花缀红雪。天然异种如二难，故向人间斗奇绝。

绿阴下扫黄尘空，花气入水香冥濛。等閒阅世动千百，万木几许惊秋风。

行台作寿淮南道，堂上争看画图好。称觞正得汾阳孙，下笔还归石田老。

大夫六帙心炳丹，腰带横犀峨豸冠。仙李分桃作春色，柏台与椿同岁寒。

岁寒春色交无已，甲子重添一筹起。树腹长随壮节坚，花容似助酡颜喜。

西垣谏草应不磨，南国甘棠遗爱多。活民有功天所与，绮筵不用还丹歌。
留守相公和提举端明作三寿公字韵诗辄继前韵 君实端明
文彦博（宋代）

水轩淙夜响，花寨烨春红。中有群书府，恬然独乐公。

清吟如唳鹤，高翥若冥鸿。汗简犹多费，时闻橐屡空。
长门怨
韩殷（明代）

自闭长门经几秋，泪珠时傍枕函流。多情却被无情恼，得宠忧时失宠忧。

香辇不回花自发，仙娥终去月难留。晚来风起花如雪，空逐春泉出御沟。
石中二首
李壁（宋代）

云影沈沈玉一方，倚栏人意似濠梁。
独怜雪里山茶树，也向春风伴海棠。
金华超不群用前韵作诗见赠亦和三首超不群剪发参黄檗 其三
释德洪（宋代）

赤河沙泉自吞吐，北崦疏钟答南坞。凭栏试诵鹏鸟文，洛阳少年亦翘楚。

当时七国犯谋议，睢阳不复闻鼙鼓。时更事往空流水，豪魂英魄知何处。

金华衲子如玉清，温粹愈恭如履虎。明章秀句出仓卒，慷慨山川吊前古。

篇篇秀发春欲酽，便疑造化毫端住。不须众口誇昼公，苕溪君作中兴祖。
特峰歌
无愠（明代）

一峰特立天地间，仰望不及徒跻攀。知有何人住绝顶，菜叶流出清溪湾。

雾捲烟舒日千变，枯木岩前路回转。善财到此亦踌躇，何处亲承德云面。

华开华落春复秋，太华未足为朋俦。石背萝阴卧麋鹿，风前日下啼栗留。

千奇万怪状不尽，得趣忘言心自领。栽田博饭老杨岐，见说年来赋归隐。
奉解水石纷
曾丰（宋代）

江深寂无声，旁岸时虢虢。
推篷细听之，乃是石间滴。
固知水之鸣，多出石之激。
如何厌喧人，罪水不罪石。
吾在水石间，雅性虽嗜默。
鸣非吾敢嫌，激非吾敢责。
奉解水石纷，两各适其适。
菩萨蛮（陈虚中席上别李商老）
谢薖（宋代）

雪消新洗寒林碧。华堂向晚开瑶席。一曲杜韦娘。有人空断肠。

谪仙同夜宴。晓即归程远。莫放酒尊空。主人陈孟公。
三字诀
吕岩（唐代）

这个道，非常道。性命根，生死窍。说著丑，行着妙。

人人憎，个个笑。大关键，在颠倒。莫厌秽，莫计较。

得他来，立见效。地天泰，为朕兆。口对口，窍对窍。

吞入腹，自知道。药苗新，先天兆。审眉间，行逆道。

滓质物，自继绍。二者馀，方绝妙。要行持，令人叫。

气要坚，神莫耗。若不行，空老耄。认得真，老还少。

不知音，莫语要。些儿法，合大道。精气神，不老药。

静里全，明中报。乘凤鸾，听天诏。
梁溪八咏 其六 怡亭
李纲（宋代）

缥缈危亭枕曲池，红妆翠羽自参差。晚凉小饮谁同醉，定把圆荷当屈卮。
石州慢（和赵见独书事，见独善鼓琴）
王之道（宋代）

天迥楼高，日长院静，琴声幽咽。昵昵恩情，切切言语，似伤离别。昵期何处，漫高山流水，又逐新声彻。仿佛江上移舟，听琵琶凄切。

休说。春寒料峭，夜来花柳，弄风摇雪。大错因谁，算不翅六州铁。波下双鱼，云中乘雁，嗣音无计，空叹初谋拙。但愿相逢，同心再绾重结。
奉送三荣王子文游益昌
度正（宋代）

料得人人喜自新，尔民元是汉人民。
君王仁对于天下，元帅慈祥也似春。
宣上人玉渊堂
释道潜（宋代）

玉渊閟苍崖，源深杳难测。但见涓涓附箨龙，宛转来投小池侧。

小池方折馀两寻，蛙黾不游苔不侵。青天无云落寒影，沈柔见底空人心。

妙哉支公营小筑，气象萧然真不俗。夜吟朝讲度流年，何用峥嵘誇杰屋。
明堂侍祠十绝
杨简（宋代）

千官移仗拱端门，一日鸡竿万里春。
汤网本疏民自格，要知家法在深仁。
章献明肃皇太后恭谢太庙
郊庙朝会歌辞（宋代）

九奏合兮僾然来，百礼成兮欻尔回。想霜驭兮望天阙，八音阕兮心悠哉。
南荒行寄潘子朋王百谷
梁有谦（明代）

南荒三月海势重，一鼓洪涛万丈耸。颠舟倒石谁禁当，群龙出丈诸蛟拥。

天地昏黑风怒号，淘河愁企雁嗷嗷。孤吟者谁行复立，五湖何处求其曹。
晚秋过苏少府
耿湋（唐代）

九江迷去住，群吏且因依。高木秋垂露，寒城暮掩扉。

随云心自远，看草伴应稀。肯信同年友，相望青琐闱。
游香泉陪兼素
庄昶（明代）

南川老子乌江别，留鹤先生龙洞回。此地天留吾友到，中秋月与老夫陪。

神游一路逍遥国，诗在千峰紫翠堆。如此风光如此辈，百年何苦不三杯。
送牛给事领敕命还南京三首 其三
薛瑄（明代）

南归紫诰喜新颁，送别都门拥大官。鸾纸分题殊浩瀚，羽觞行酒任飞翻。

吕梁浪稳仙舟度，京口风清客思閒。想到秣陵瞻北极，便应咫尺见天颜。
悼承天月禅老
强至（宋代）

祖意生来达，诗心老去专。
传灯与谁子，绝笔在何篇。
朝客散谈席，野禽窥法筵。
唯应轩北石，秋后自依然。
赠陆相师
戴表元（宋代）

江南江北路漫漫，七十九翁能往还。
今代贵人容易识，卧龙不在草庐间。
祝英台近 端午寄仙品妹
孙云凤（清代）

绣帘垂，朱户静，庭午柳阴直。阶下榴花，独自忍攀摘。

那堪艾虎悬丝，鬓绒贴胜。空凝望、海天空阔。

总休说。犹记葵扇题诗，钗映越罗雪。拈枝流光，眉翠总成结。

负他两度熏风，几番梅雨，想怀抱、也应非昔。
应化非真分第三十二
释印肃（宋代）

说时不取相，相说却成诳。
不诳不谤时，如如真金像。
满江红
范成大（宋代）

天气新晴，寻昨梦，池塘春早。雨过湔裙，水上柳丝风袅。却忆去年今日，桃花人面依前好。怪今年、酒量却添多，银杯小。

谁劝我，玉山倒。催细抹，翻新调。渐金狎压锦，喷首云绕。笼柏飞来双翠袖，弓弯内样人间少。为留连、春色伴山翁，都休老。
榆林直宿有怀邵庵学士对月之作
王英（唐代）

榆林春夜漏声迟，独忆金章对月时。
翠袖清歌看驻辇，彩笺红烛坐题诗。
连云尚有青山在，夹路应多绿柳垂。
北望穷荒凋落尽，昔年文物倍增悲。
封孺人李母百岁挽诗
林熙春（明代）

五朝闺阃即瑶池，恩自神宗圣祖貤。住世百年甘少一，欲留馀庆与孙枝。
题水镜轩
释德洪（宋代）

小轩明快照岩阿，得道幽人喜气多。但视世间如水镜，方知梦境有山河。

佳眠不碍林光入，清坐何妨夜月过。我亦思归老丘壑，结邻西崦肯容么。
即来言和答公任侍郎 其二
释守卓（宋代）

打破乾坤渠即我，包衾覆载我非渠。渠渠我我教谁识，当体玄玄祇自如。
题忻悦道所画云山招隐图
虞堪（明代）

妙年文采有斯人，貌得云山慕隐沦。天上玉楼成底梦，都门重哭李元宾。
次韵德符夜访世美
邹浩（宋代）

苏子甫及瓜，装赍动檐楹。念此不数见，柴门行昼扃。

幅巾策藜杖，邂逅诸友生。凉月委新照，无烦聚飞萤。

欢然造空洞，却顾轻簪缨。齑盐未果腹，饱德如楚萍。

只应他夕来，矫首心盈盈。
冬日显宁偶书二首 其一
释德洪（宋代）

山舟不肯留，白发日夜益。晓窥青铜光，乃觉朱颜失。

故人半凋青，行吟百忧集。旧山天尽头，岁晏衰眼力。

高枕此山泉，比兴复何日。百年暗相惊，奔忙如瞬息。

乔松亦已尘，仙术无烦乞。
颂古七十六首 其六十五
释士圭（宋代）

只要拔楔抽钉，为人解粘去缚。如何洞山老人，先自螣蛇绕脚。